Yuklɔ Mla Ɔka Ō Da | Ō Jé Ɔkpá mla Ō Nwu Ācɛ Ɛlā\nOKLƆCƐ ƆMƐ 3\nYuklɔ Mla Ɔka Ō Da\nƆDĀ NƐ A CIKA Ō YA: Da ɔka nōo géē ya ku ɛlā nɛ a yɔ i ka a kóō lɔɔnyɛ ō po, ku ɔtu ku ācɛ nōo yɔ i jahɔ gā uwɔ a kóō kwu ɛlā ku uwɔ, kóō ta uwa abɔ gbo juju ta ɛlā a, kóō klla ya ku aɛlā ō cɛgbá a kóō bɛcɛ peee.\nYa ku ɛlā ku uwɔ kóō ŋmo unwu kóō klla ya ku ɔtu ku ācɛ nōo yɔ i jahɔ gā uwɔ a kóō kwu ɛlā nɛ a yɔ i ka a. Da ācɛ nōo yɔ i jahɔ gā uwɔ a ɔka nōo géē ya kéē gbɛla lɛyikwu ɔdā nɛ a yɔ i ka a, amāŋ, nōo géē ya ku ohi ku ɔka a kóō ŋmo uwa unwu ō jé.\nYa kéē gbo juju ta ɛlā ku uwɔ. Ta ācɛ nōo yɔ i jahɔ gā uwɔ a abɔ kéē yɛce ɔwɛ ɛgɛ nɛ a yɔ i je ɛlā a ta eyī peee a, oŋma lɛ ō da uwa ɔka ɛyɛɛyɛyi nōo géē ya kéē jé ohi okpaakpa ku ɔka a.\nLɛ aɛlā nōo cɛgbá a bi wɛɛcɛ peee. Ɔdaŋ ku a gáā gbɔɔ ɛlā ō ka lɛyikwu ɛlā okpɔcii éyi, da ācɛ nɛ a yɔ i kɛla lɛ uwa a ɔka nōo géē ya ku ɛlā okpɔcii ɔɔma kóō ŋmo uwa unwu ō po. Eko duuma nɛ a lɛ ɛlā ō cɛgbá nɛhi éyi ka mɛ, amāŋ, nɛ a yɔ i dɔka ō lɛ ɛlā ō ka ku uwɔ ŋmɛyi, da uwa ɔka nōo géē ta uwa ɛlá kwu ɔdā néē nwu a.\nƆdaŋ ku a lɛ ɛga ku Ubáyíbu duuma jé, bi ɔka ō da le bi ɔcɛla nōo yɔ ipu ɛga ku Ubáyíbu nɛ a jé a wɛɛcɛ.\nDa ɔcɛ nōo yɔ i jahɔ gā uwɔ a kóō da uwɔ ɔdā nɛ ó bi ɔtu lɛyikwu ikpɛyi ɛlā nɛ a gáā ka mla anu a. Jahɔ tu ɔdā nɛ ó gáā ka a lɔɔlɔhi. Cɛɛ, a bi ijeeyi le jé ɛdɔ ɔka, eko, mla ɔwɛ olɔhi nɛ a cika ō da ɔ ɔka ɔɔma, o ya ɛɛ ku uweyi kóō hii kwu ɔ ŋ.\nŌ Jé Ɔkpá mla Ō Nwu Ācɛ Ɛlā—Yuklɔ Mla Ɔka Ō Da\nAikpɛyiƐla Nōo Tɛ Ɛma Kwu Iyuwa